Tatra (podnik)

Tatra, a. s. (predtým "Nesselsdorfer Wagenbau-Fabriks-Gesellschaft") je tretia najstaršia existujúca továreň, ktorá začala sériovo vyrábať osobné automobily v roku 1897 ako prvá v Rakúsko-Uhorsku. Výroba osobných automobilov bola ukončená v roku 1999. Najznámejšia časť podniku sú závody Tatra Kopřivnice zamerané na výrobu automobilov a motorov, kde spoločnosť vyrába predovšetkým terénne nákladné vozidlá s pohonmi 4x4, 6x6, 8x8, 10x10 a 12x12. Majiteľom tejto časti Tatry (TATRA TRUCKS a.s.) je  od roku 2017 globálny  holding Czechoslovak Group.

Na Slovensku bol od 50. rokov minulého storočia umiestnený  závod Tatry v Bánovciach nad Bebravou, ktorý skončil s výrobou  automobilov Tatra v 90. rokoch a v súčasnosti vyrába vlastné nákladné automobily AKTIS. 

 História 
Spoločnosť vznikla v roku 1850 v Kopřivnici (Nesselsdorf) ako malá rodinná firma založená sudetonemeckým  podnikateľom Ignácom Schustalom (česky Ignácom Šustalom). Náplňou firmy bola najprv výroba kočiarov a bričiek. Ťažisko produkcie sa neskôr presunulo do výroby železničných prípojných a motorových vozidiel. Prvé vagóny boli vyrobené v roku 1882.
náhľad|vľavo|Präsident (1897)
náhľad|Tatra 12 (1929)
V krátkej dobe sa započalo aj s automobilovou výrobou. V roku 1897 to bol prvý osobný automobil „Präsident“, v roku 1898 prvý nákladný automobil s nosnosťou 2,5 tony. Zo začiatku boli používané motory Benz, neskôr motory vlastnej konštrukcie. Automobilová výroba sa stala neskôr dominantnou.

Za zmenou pôvodného názvu automobilky Nesselsdorfer Wagenbau-Fabriks-Gesellschaft boli testy brzdovej sústavy vozidla NW U v roku 1919 v Tatrách. Po zdolaní náročnej trasy zo Štrby do Tatranskej Lomnice, bolo rozhodnuté o premenovaní firmy na Tatra a vozidla na Tatra 10.

Zvláštnou kapitolou v dejinách závodu bola aj letecká výroba, ktorá začala v roku 1934 založením leteckého oddelenia. Najprv to bola licenčná výroba (motory T-100 lic. Hirth) pre lietadlá T-131, neskôr aj vlastné konštrukcie. Medzi svetovými vojnami krátku dobu závod vyrábal aj chladiacu techniku pod značkou Tatra-Ate.

Najvýznamnejšou etapou v histórii závodu sa stala automobilová výroba. Továreň je známa ako výrobca nákladných vozidiel originálnej technickej koncepcie, ako aj svojimi vzduchom chladenými motormi.

Takzvaná "tatrovácka koncepcia" sa prvýkrát objavila vo výrobe v roku 1923, keď ju využil konštruktér rakúskej národnosti Hans Ledwinka pre automobil Tatra 11. Táto koncepcia je charakterizovaná nezávislým zavesením kolies pomocou výkyvných polonáprav s bezkĺbovým prenosom hnacieho momentu a nosným chrbticovým rámom kruhového prierezu, na ktorý je v prednej časti uchytený vzduchom chladený spaľovací motor. Táto konštrukčná schéma sa používa v modernizovanej podobe dodnes u ťažkých nákladných automobilov určených prevažne pre jazdu v náročnom teréne.

náhľad|Tatra 77 (1933)
V roku 1933 Tatra vyrobila prvý automobil s aerodynamickou karosériou (prototyp ľudového vozidla V570) a ako prvej na svete je jej priznané aj spustenie sériovej výroby automobilov s aerodynamickou karosériou (Tatra 77). Otcom myšlienky výroby aerodynamických limuzín s karosériou tvarovanou podľa patentu švajčiarskeho konštruktéra maďarskej národnosti Paula Jaraya a so vzduchom chladeným V8 motorom v zadnej časti karosérie bol nadaný mladý konštruktér Erich Übelacker.

Osobné automobily so vzduchom chladeným motorom v zadnej časti karosérie vyrábala Tatra až do ukončenia výroby osobných automobilov (Tatra 700 v roku 1998).
Medzníkom vo výrobe úžitkových automobilov sa stala T-111 (1942), ktorá sa stala predobrazom nákladných vozidiel Tatra až do dnešných dní. V súčasnosti sa spoločnosť zameriava na výrobu ťažkých nákladných automobilov s pohonom všetkých náprav, určených predovšetkým pre využitie v sťažených podmienkach (T-815-7 a Tatra Phoenix) s komponentami koncernu Paccar (kabíny, motory, prevodovky,...).

 Tatra na Rallye Dakar 
náhľad|vľavo|Lopraisova Tatra 815
Nákladné automobily Tatra sa vo svete preslávili aj vďaka úspechom na najťažšej rallye sveta - Rallye Dakar. Zaslúžil sa o to najmä legendárny pilot Karel Loprais, ktorý zo 17. štartov na tejto súťaži, 6x vyhral, 5x došiel na druhom mieste a 1x bol tretí. Ako najúspešnejší účastník pretekov v kategórii kamiónov si v roku 1994 vyslúžil prezývku Monsieur Dakar.

Po zranení Karla Lopraisa v ročníku 2006 ho v roku 2007 za volantom Tatry vystriedal jeho synovec Aleš Loprais, ktorý hneď pri svojom premiérovom štarte na tejto rallye získal 3. miesto v konečnom poradí v kategórii kamiónov. 

Najúspešnejší piloti za volantom Tatry: Karel Loprais (6x zlato, 5x striebro, 1x bronz), Tomáš Tomeček (1x striebro - 2003, 1x bronz - 1999), Vlastimil Buchtyár (1x bronz - 1995), Ladislav Fajtl (1x bronz - 1996), Martin Kahánek (1x bronz - 1990), Milan Kořený (1x bronz - 1998), Aleš Loprais (1x bronz - 2007).

 O Tatre 
 Závody 
 Tatra Kopřivnice (nákladné automobily, osobné automobily, spaľovacie motory)
 Tatra Příbor (pobočný závod - hlavne osobné automobily)
 Tatra Smíchov Praha (trolejbusy a železničné vagóny, neskôr električky) - neskôr závod ČKD TATRA - výroba električiek
 Tatra Studénka (pobočný závod - železničné vozidlá, letecká výroba)
 Tatra Bratislava (vývojové pracovisko, konštrukcia - osobné automobily - vývoj, úpravy; nákladné automobily - modernizácia, špeciálne úpravy)
 Tatra Bánovce nad Bebravou (pobočný závod, hlavne nákladné automobily - sklápače, valníky, ramenové nakladače, lesovozy, špeciálne verzie ako napríklad letiskové ťahače a vojenské podvozky a výroba náprav a nosných rúr)
 Tatra Stropkov (pobočný závod, výroba komponentov)
 Tatra Čadca (pobočný závod, výroba komponentov - napríklad riadenie, prídavné prevody, ozubenie, montáž vybraných typov motorov)
 Tatra Nový Jičín (pobočný závod, výroba komponentov - rámov, výfukových a sacích potrubí, korieb, finalizácia niektorých veryií nákladných aut, predovšetkým civilných a vojenských valníkov)

 Modely automobilov Tatra 
 Osobné automobily 
 Präsident (1897)
 Tatra 11
 Tatra 57
 Tatra 75
 Tatra 17
 Tatra 70
 Tatra 80
 Tatra V570
 Tatra 77
 Tatra 87
 Tatra 97
 Tatra 600 Tatraplan
 Tatra 603
 Tatra 613
 Tatra Prezident
 Tatra 700

 Športové automobily 
 Tatra 601 - Tatraplan Monte Carlo
 Tatra 602 - Tatraplan Sport
 Tatra 607 - Monopost
 Tatra Delfín
 MTX Tatra V8 (1991)

 Úžitkové automobily 
 Tatra 201
 Tatra 603 MB / 603 NP
 Tatra Beta

 Nákladné automobily 
 Tatra TL 4
 Tatra 81
 Tatra 111
 Tatra 128
 Tatra 138
 Tatra 141
 Tatra 148
 Tatra 158 Phoenix
 Tatra 163 Jamal
 Tatra 805
 Tatra 810
 Tatra 813
 Tatra 815
 Tatra 816 Force
 Tatra 817

 Trolejbusy Tatra 
 Tatra 86, Tatra 400, Tatra 401, Tatra 402, Tatra 403

 Koľajové vozidlá Tatra 

 Železničné vozidlá 
 Slovenská strela
 M120.4
 M131.1
 M140.1
 M240.0
 M152.0

Električky Tatra

 Lietadlá Tatra 
 Tatra 131, Tatra 126, Tatra 001, Tatra 101, Tatra 201, Tatra 301

 Chladiaca technika 
 Tatra-Ate

 Referencie 

 Pozri aj 
 Expedícia Lambaréné
 Tatra okolo sveta

 Iné projekty 

 Externé odkazy 
 Tatra Auto Klub Slovakia 
 Tatra A.S, oficiálna stránka
 www.tatraportal.com 
 História lietadiel TATRA (cs)


Kategória:České automobilky
Kategória:Výrobcovia motorových vozidiel v ČSSR
Kategória:Czechoslovak Group